《题光风霄月楼》
宋代·方凤

人间底处无风月，知用何时最佳绝。
芳播崇楼淑气浮，影涵古桂清辉发。
向来雅重无极翁，洒落襟怀与此同。
去之百世犹彷佛，宛见道貌匡庐中。
谁题品语黄太史，大书四字紫阳子。
今从建水得此本，如拾{滨左换虫}珠卷文绮。
携归八咏双溪州，晏然直与造化游。
无边妙处乃萃此，韪矣君家百尺楼。

作者简介：（1240—1321）宋元间婺州浦江人，一名景山，字韶卿(韶父)，号岩南。宋末恩授容州文学，入元不仕。善为古今诗，不缘雕琢，体裁纯密，自成一家。有《存雅堂稿》等。